આપણે ભુલાવી દીધેલી ગૌરવપ્રદ દાસ્તાન ફરી પાછી બહાર લાવવા બદલ ડિરેક્ટર રાજા ક્રિષ્ન મેનન અને ફિલ્મના જથ્થાબંધ પ્રોડ્યુસરોને અભિનંદન આપવાં ઘટે. એકમાત્ર બિનજરૂરી ફાઇટ સીનને બાદ કરતાં અક્ષયકુમાર પર્ફેક્ટ્લી કન્વિન્સિંગ છે. એવી જ કન્વિન્સિંગ ક્યુટ કુડી નિમ્રત કૌર છે (ખાલી એ સમજાયું નહીં કે ધડ ઉપર માથું ન હોય એવી સ્થિતિમાં પણ તે પોતાનો પર્ફેક્ટ્લી ટચઅપ થયેલો મેકઅપ કેવી રીતે જાળવી શકી હશે?) પરંતુ સૌથી વધુ ધ્યાન ખેંચ્યું દિલ્હીમાં વિદેશખાતામાં બેસીને પોતાની ફરજ બજાવનારા બાબુ સંજીવ કોહલીના પાત્રમાં કુમુદ મિશ્રાએ. તેમણે મિનિમમ ડાયલૉગ્સથી પણ પોતાની અસરકારકતા બતાવી દીધી છે. ફિલ્મનું જો સૌથી મોટું અને ખોટું કાસ્ટિંગ હોય તો એ છે ઇરાકી મેજર બનતા ઇનામુલ હકનું. ફિલ્મીસ્તાનવાળા ઇનામુલ ભયાનકને બદલે કૉમિક લાગે છે. ઍક્ટર પૂરબ કોહલીનું કૅરૅક્ટર નાનું છે, પણ હૃદયસ્પર્શી છે. સુરેન્દ્ર પાલ અને નિનાદ કામત બહુ દહાડે દેખાયા છે તો અવતાર ગિલ ‘વઝીર’ પછી ફરી પાછા હાઉકલી કરીને જતા રહ્યા છે.